**BUDAPEST FŐVÁROS XVI. KERÜLETI ÖNKORMÁNYZAT**

**J E G Y Z Ő K Ö N Y V**

Készült a 2016. május 25-én (szerdán) a Budapest XVI. kerületi Polgármesteri Hivatal nagytermében (1163 Budapest, Havashalom u. 43. fszt. 18.) a Budapest Főváros XVI. kerületi Önkormányzat Képviselő-testülete 9. *rendkívüli* számú ülésén.

**A Képviselők közül jelen vannak:**

|  |  |
| --- | --- |
|  | KOVÁCS PÉTERSZATMÁRY LÁSZLÓ HORVÁTH JÁNOSGÁSPÁR JÓZSEFDOBRE DÁNIEL VINCZE ÁGNESDR. KÖRNYEINÉ RÁTZ KATALINANTALÓCZY CSABA BÉLA DR. CSOMOR ERVINÁCS ANIKÓ KOVÁCS RAYMUNDSZÁSZ JÓZSEFABONYI JÁNOS MIZSEI LÁSZLÓ DR. SEBŐK LÁSZLÓVAJDA ZOLTÁN TAMÁSVARGA ILONA |

**Tanácskozási joggal meghívott**

ANCSIN LÁSZLÓ

DR. ERDŐKÖZI GYÖRGY

**EGYÉB MEGHÍVOTTAK:**

SIKLÓSI ATTILA

HORVÁTHNÉ DR. KOVÁCS ANGELIKA

KOVÁCS PÉTER

Kedves képviselőtársaim! Arra kérek mindenkit, hogy aki már itt van, az kapcsolja be a gépét, mert jelenleg eddig nagyon kevesen vagyunk bejelentkezve és így nem tudjuk kezdeni a képviselő-testületi ülést. Na, kérem szépen, én úgy látom, hogy azért még van olyan képviselő, aki itt van, de nincsen bekapcsolva a gépe! Na, úgy, alakul már! Jól van! Mert még, még mindig van, mert szerintem teljes létszámban vagyunk, de három gép még mindig nincs bekapcsolva. Vincze Ágnes még nem kapcsolta be a gépét. Köszönöm a segítséget. Köszönöm, jobban látod, mint én, hogy akkor … Környei Katalin bekapcsolta már, csak egy van, de … Nem én vagyok az, aki nem kapcsolta be. Bár néha, néha előfordul ez, az ember olyanért reklamál, ami egyébként izé van! Na, jól van! Hát, most már 16 gép be van kapcsolva, úgyhogy javaslom, hogy kezdjük azzal, a mai rendkívüli ülést is, amivel mindig szoktuk, hogy kellő alázattal képviseljük a XVI. kerületi lakókat, hogy közösen fönnállva elénekeljük nemzeti imádságunkat, a Himnuszt. Köszönöm szépen. És azt is köszönöm mindenkinek, hogy láthatóan, majdnem teljes létszámban vagyunk a mai ülésen, ami rendkívüli képviselő-testületi ülés, úgyhogy köszönöm szépen mindenkinek. Kérdezem az Ügyrendi Bizottságot, illetve elnökét? Nem jelzi, hogy lenne hozzáfűznivalója a napirendekhez. Aki a kiküldött napirendekben szereplő napirendi pontokkal egyetért, kérem, igennel ezt jelezze. Szavazzunk! A Képviselő-testület 16 igen, egyhangúlag elfogadta a mai napirendeket.

H A T Á R O Z A T:

199/2016. (V. 25.) Kt. A Képviselő-testület az ülés napirendjét az alábbiak szerint állapítja meg:

**NAPIREND:**

1. Javaslat a REHAB-XVI. Nonprofit Kft. 2015. üzleti évről készített éves beszámolójának elfogadására, alapító okiratának módosítására, valamint a REHAB-XVI. Nonprofit Kft. tőkehelyzetének rendezésére pótbefizetés elrendelésére

Előterjesztő*:*Dr. Csomor Ervin alpolgármester

2. Településszerkezeti Terv felülvizsgálata 2016

Előterjesztő: Kovács Péter polgármester

3. Integrált Városfejlesztési Stratégia (IVS)

1. végrehajtásról szóló beszámoló
2. az IVS kiegészítése

Előterjesztő: Kovács Péter polgármester

4. Javaslat a Budapest Főváros XVI. kerületi Önkormányzat 2015-2019. évi Gazdasági Programjáról szóló 142/2015. (IV. 22.) képviselő-testületi határozatának módosítására

Előterjesztő: Kovács Péter polgármester

5. Javaslat a Lépésenként Alapítvány támogatására

Előterjesztő*:* Dr. Csomor Ervin alpolgármester

KOVÁCS PÉTER

1. számú napirendi pont:

NAPIREND: 1. Javaslat a REHAB-XVI. Nonprofit Kft. 2015. üzleti évről készített éves beszámolójának elfogadására, alapító okiratának módosítására, valamint a REHAB-XVI. Nonprofit Kft. tőkehelyzetének rendezésére pótbefizetés elrendelésére

***90/2016. sz. előterjesztés***

Előterjesztő*:*Dr. Csomor Ervin alpolgármester

KOVÁCS PÉTER

Parancsoljon, Alpolgármester úr!

DR. CSOMOR ERVIN

Köszönöm szépen. Tisztelt Képviselő-testület! Azt gondolom, hogy az előterjesztés minden részletes információt tartalmaz. A jelen helyzetben ezeket a határozati javaslatokat azt gondolom, hogy felelősséggel meghozhatja a Képviselő-testület. Ahogy korábban, ugye az üzleti tervvel kapcsolatban is elmondtam, és most is el szeretném mondani és az anyagban is szerepel, hogy ugye június 22-ére, a testületi ülésre terveznénk a cég közhasznúvá történő átalakulásának az előterjesztését, illetőleg hát, ezzel kapcsolatban ugye az új üzleti terv tárgyalását és komplexen a cég helyzetével kapcsolatos egyéb döntéseket. Úgyhogy igazándiból érdemben akkor javasolnám a REHAB jövőbeni helyzetével foglalkozni. Ezeket a döntéseket pedig hát meg kell, hozzuk. Részben ugye javaslom, hogy ugye fogadjuk el a tavalyi évi beszámolóját, a könyvvizsgáló ezt hitelesítette, illetőleg a Ptk. alapján a tőkehelyzetét ily módon, ahogy az előterjesztésben szerepel, ezzel a 2,5 millió forintos pótbefizetéssel javasolnám rendezni és ezt ugye így akkor a Cégbíróságnak meg tudjuk küldeni. Majd a későbbiek során még egyszer, tehát a közhasznúvá történő átalakulás kapcsán, akkor majd részletesen fogunk beszélni és tárgyalni. Köszönöm szépen.

KOVÁCS PÉTER

Köszönöm szépen. Kérdezem, van-e kérdés? Kérdést nem látok. Vélemény, javaslat, avagy hozzászólás? Antalóczy Csaba, gondolom, mint felügyelő bizottsági elnök. Parancsoljon!

ANTALÓCZY CSABA

Így van. Köszönöm a szót, Polgármester úr. A REHAB, a REHAB Felügyelő Bizottsága részletesen megtárgyalta a 2015. évről készített éves beszámolóját, melyet egyhangúlag elfogadásra javasol a tisztelt Képviselő-testületnek, valamint az előterjesztésben található, előterjesztésben található határozati javaslatokat is egyhangúlag támogatja a Felügyelő Bizottság. Köszönöm a szót.

KOVÁCS PÉTER

Köszönöm szépen. Több hozzászólót nem látok. Gondolom, az előterjesztő így nem is kíván zárszót mondani. Határozathozatal következik. Az előterjesztés 4. oldalán szereplő I. számú határozati javaslat elfogadása minősített szótöbbséget igényel. Kérem, szavazzanak! A Képviselő-testület 17 igen, egyhangúlag elfogadta a határozati javaslatot.

H A T Á R O Z A T:

200/2016. (V. 25.) Kt. Budapest Főváros XVI. kerületi Önkormányzat Képviselő-testülete, mint a tulajdonosi jogok gyakorlója, a REHAB-XVI. Nonprofit Foglalkoztató és Szolgáltató Kft. (Cg.: 01-09-697529, székhely: 1161 Budapest Pálya u. 48., képviseli: Siklósi Attila) 2015. évi egyszerűsített éves beszámolóját – figyelembe véve a könyvvizsgálói jelentést és a Felügyelő Bizottság ezzel kapcsolatos véleményét – elfogadja.

Felkéri a Kft. ügyvezető igazgatóját, hogy a hatályos jogszabályok rendelkezései alapján gondoskodjon a cégbírósági letétbe helyezésről, valamint a közzétételről.

Határidő: 2016. május 31.

Felelős: Kovács Péter polgármester

KOVÁCS PÉTER

Az előterjesztés 4. oldalán kezdődő, II. számú határozati javaslatról döntünk, melynek elfogadása minősített szótöbbséget igényel. Szavazzunk! A Képviselő-testület 17 igen, egyhangúlag elfogadta ezt a javaslatot.

H A T Á R O Z A T:

201/2016. (V. 25.) Kt. Budapest Főváros XVI. kerületi Önkormányzat Képviselő-testülete, mint a tulajdonosi jogok gyakorlója, a REHAB-XVI. Nonprofit Foglalkoztató és Szolgáltató Kft. (Cg.: 01-09-697529, székhely: 1161 Budapest Pálya u. 48., képviseli: Siklósi Attila) alapító okiratának **5. A társaság törzstőkéje fejezetét az alábbi 5.4 ponttal egészíti ki:**

„5.4 A taggyűlési jogokat, alapítói jogokat gyakorló Budapest Főváros XVI. kerület Önkormányzata jogosult a veszteségek fedezésére pótbefizetési kötelezettséget előírni. A pótbefizetési kötelezettség teljesítése során a legmagasabb összeg, amelynek befizetésére az alapító (a tag) kötelezhető, 5.500.000 Ft azaz ötmillió-ötszázezer forint. A pótbefizetési kötelezettség teljesítése során az alapítói jogokat gyakorló által meghatározott összeget a társaság pénzintézetnél vezetett számlájára átutalással kell teljesíteni. A pótbefizetési kötelezettség évente egy alkalommal állapítható meg. A pótbefizetés teljesítésének ütemezése: a pótbefizetést az erről szóló döntést követő 30 napon belül kell teljesíteni. A pótbefizetés a tag törzsbetétjét nem növeli. A veszteség pótlásához nem szükséges pótbefizetéseket, a visszafizetés időpontjában a tagjegyzékben szereplő tagok részére vissza kell fizetni legkésőbb a pótbefizetés visszafizetéséről szóló döntést követő 40 napon belül, átutalással a tag pénzintézetnél vezetett számlájára.”

Budapest Főváros XVI. kerületi Önkormányzat Képviselő-testülete felkéri a polgármestert a határozat közlésére, továbbá a REHAB-XVI. Nonprofit Korlátolt Felelősségű Társaság fentiek alapján előkészített társasági szerződés módosításának aláírására.

Határidő: A határozat közlésére és az alapító okirat módosítás aláírására: 2016. június 30.

Felelős: Kovács Péter polgármester

KOVÁCS PÉTER

Az előterjesztés 5. oldalán található, III. számú határozati javaslatról szavazunk, melynek elfogadása szintén minősített szótöbbséget igényel. Szavazzunk! Köszönöm szépen. A Képviselő-testület 17 igen, egyhangúlag elfogadta ezt a határozati javaslatot is. Így ezt a napirendi pontot le tudtam zárni.

H A T Á R O Z A T:

202/2016. (V. 25.) Kt. 1. Budapest Főváros XVI. kerületi Önkormányzat Képviselő-testülete megállapítja, hogy a REHAB-XVI. Nonprofit Foglalkoztató és Szolgáltató Korlátolt Felelősségű Társaság (Cg.: 01-09-697529, székhely: 1161 Budapest Pálya u. 48., képviseli: Siklósi Attila) saját tőke összege a Társaság jegyzett tőke összegének 50%-a alá csökkent, ennek okán elhatározza hogy tőkepótlási kötelezettségét 2.500 E Ft pótbefizetéssel teljesíti. A pótbefizetés forrása az Önkormányzat 2016. évi költségvetéséről szóló 37/2015. (XII. 21.) KR számú rendeletének 5. melléklet, 54. az Önkormányzat általános működési tartaléka sora.

2. Budapest Főváros XVI. kerületi Önkormányzat Képviselő-testülete felkéri a polgármestert a határozat közlésére, továbbá a pótbefizetés összegének a REHAB-XVI. Nonprofit Korlátolt Felelősségű Társaság a II. számú határozati javaslatban foglalt alapító okirat módosítás aláírását követően történő folyósítására.

Határidő: A határozat közlésére: 2016. május 30.

A pótbefizetés folyósítására: Az alapító okirat módosítását követő 15 naptári nap.

Felelős: Kovács Péter polgármester

KOVÁCS PÉTER

Soron következik 2-sel jelzett:

NAPIREND: 2. Településszerkezeti Terv felülvizsgálata 2016

***87/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként annyit fűznék hozzá, hogy a következő, meg az azután következő napirendekkel ez összefügg, és egyetlen célja van, hogy egy állami pályázaton több pontot tudjunk szerezni óvoda felújításra és ezért belerakosgatjuk ezeket a dolgokat, egyéb más változás nincsen ebben. Kérdezem, van-e kérdés az előterjesztéshez? Kérdést nem látok. Vélemény, javaslat, avagy hozzászólás? Ilyen sincsen. Mizsei képviselő úr eljuttatott, Varga Ilona, bocsánat! Nálam az nem jelez! De a mikrofont is be kell kapcsolni! Úgy.

VARGA ILONA

Ez a Településszerkezeti Terv felülvizsgálatánál keresem azt a részt, ahol az is szerepel, hogy törekedni kell arra, hogy az itt lakókat helyben foglalkoztassuk, tehát, hogy helyben legyenek foglalkoztatva. Ugye?

KOVÁCS PÉTER

Szerintem ez az Integrált Városfejlesztési Stratégiában van, tehát a következő napirendi pontnál. Mert ez nagyon rövid ahhoz, hogy ilyen nagyon komoly, veretes megfogalmazások legyenek benne.

VARGA ILONA

Pillanat, pillanat! Igen, lehetséges. Jó, akkor elnézést, akkor.

KOVÁCS PÉTER

Szerintem a következőben van. Jó. Mizsei képviselő úr eljuttatott hozzám egy módosító indítványt, amit én ügyrendi javaslatként tudok csak értelmezni. Ő a következőt javasolja, kérem képviselő úr, figyeljen, hogy jól értelmezem-e, amit tetszik mondani. Tehát, ugye a határozati javaslatban az A. 1)-es pont, ez a Nagytarcsai út, merre menjen az M0-ás lehajtó című, hogy ez kerüljön ki az eredeti határozati javaslatból és külön szavazzon róla a Képviselő-testület. Jól értem, amit tetszik mondani? Én a következő miatt nem támogatom ezt, de olyat tudunk csinálni, hogy külön szavaztatunk erről a pontról, hogy benne maradjon vagy sem. Azért nem tudnám, hogy külön határozati javaslatban fogadja el, vagy utasítsa el a Képviselő-testület, mert akkor csak az egyiket fogják figyelembe venni a fővárosban, mert volt már erre példa, hogy több határozatban volt. Ha Önnek az úgy megfelel, akkor először szavaztatnék arról, hogy akkor az A. 1)-es pont kikerüljön ebből a határozatból, mert gondolom, azért akarna külön szavaztatni, mert nem ért egyet vele. Ha ez a többséget megkapja, akkor kikerül, és akkor úgy marad, ha nem kapja meg, akkor meg az egészről szavazunk. Ha ez így megfelel. Szatmáry László képviselő úr, szavazás közben? Ügyrendben?

SZATMÁRY LÁSZLÓ

Bizottsági elnökként.

KOVÁCS PÉTER

Akkor későn jelezte képviselő úr! Parancsoljon, képviselő úr!

SZATMÁRY LÁSZLÓ

Köszönöm a szót. Tehát a Kerületfejlesztési és Üzemeltetési Bizottság egy határozati javaslatnak a módosítását kéri.

KOVÁCS PÉTER

Tehát akkor ez mégis csak ügyrend.

SZATMÁRY LÁSZLÓ

Igen. Tehát a Körvasútsori körúttal kapcsolatban a Munkás körútként elhíresült, majdani megvalósítandó dologgal kapcsolatban úgy fogalmazott, úgy fogalmazta át ezt a határozati javaslatot, hogy a Képviselő-testület az általános, itt ez a plusz benne, az általános lakossági véleménnyel egyezően, - ez pluszként kerül bele. Tehát, hogy a lakossághoz nagyon sok információ és kérés érkezik ezzel kapcsolatban, mintegy 25 éve nem ért egyet a Körvasútsori körút XVI. kerület területén való nyomvonalvezetésével, és továbbra is fenntartja az eddigi, azt ellenző véleményét. Ez az azt ellenző vélemény, ez a plusz még benne. Tehát egy udvariasan próbáltuk megfogalmazni, hogy ne legyen, ne tiltakozzunk, mert, mert az valami durvának minősítették vagy, vagy minősíthetik. Ilyen finoman belefogalmaztuk, hogy a lakosságot is ilyen formában bevontuk. Kérnénk ennek a módosított szövegnek az elfogadását. Köszönöm.

KOVÁCS PÉTER

Jó, tehát ez az, ami a kivonatban is szerepel, mint javaslat. Én ezt befogadom ezt a javaslatát a bizottságnak. Mizsei László képviselő úr, parancsoljon! Jelentkezett.

MIZSEI LÁSZLÓ

Köszönöm. Csak indoklásként mondanám, hogy azért javaslom kivenni ezt az egészet, mert én az összes többi pontot megszavazom, ennek kivételével, mivel semmiféle mezőgazdasági terület átminősítést nem javaslok akkor, amikor arról van szó, hogy gazdaságfejlesztésről lenne például szó. Amíg van barna mezős terület, ahol lehet ilyet csinálni, addig nem szabad termőföldet ilyen célra fölhasználni. Köszönöm szépen.

KOVÁCS PÉTER

Nem értünk egyet ebben, és tudok is mellette érvelni. Hisz az M0-ás mellett, ugye a Nagytarcsa, meg az összes agglomerációban már átalakult, ez egy szolgáltató vagy logisztikai területté és mi versenyhátrányba kerülünk, hogyha ezt nem lépjük meg. De nem értünk ebben egyet, de hát ilyen ez az élet. Na! Tehát akkor először arról szavaznánk ugye, hogy aki az eredeti határozati javaslat A. 1)-es pontját, melyet Mizsei úr javasol, hogy az kerüljön ki a határozati javaslatból, tehát ne legyen benne, aki ezzel egyetért, az most nyomja az igen gombját. Szavazzunk! A Képviselő-testület 2 igen, 12 nem, 3 tartózkodás mellett nem fogadta el ezt a javaslatot.

H A T Á R O Z A T:

203/2016. (V. 25.) Kt. A Képviselő-testület szavazási eredménye (2 igen, 12 nem, 3 tartózkodás) alapján az alábbi javaslat elfogadását **elvetette:**

„A Képviselő-testület a határozati javaslat A/1. pontjának törlésével egyetért, és úgy dönt, hogy arról külön határozati javaslatként szavaz.

Határidő: 2016. május 25.

Felelős: Kovács Péter polgármester”

KOVÁCS PÉTER

Így maradt az eredeti határozati javaslat. Aki ezzel egyetért, kérem, igennel ezt jelezze! Szavazzunk! Köszönöm szépen. A Képviselő-testület 16 igen, 0 nem, 1 tartózkodás mellett elfogadta.

H A T Á R O Z A T:

204/2016. (V. 25.) Kt. A Budapest Főváros XVI. kerületi Önkormányzat Képviselő-testülete a Budapest Főváros Településszerkezeti Terve (TSZT) 2016. évi felülvizsgálata során a következő észrevételeket teszi:

1. A TSZT Területfelhasználási szerkezeti tervlaphoz:
2. A Nagytarcsai úttól északra és délre kiterjedően a mezőgazdasági területen az M0 tengelytől számított 500 méter széles sávban Gksz Gazdasági területfelhasználás biztosítása javasolt.
3. Ó-Mátyásföld területén a meglévő és jellemzően értékes beépítésnek megfelelően Lke-2 (kertvárosias, laza beépítésű lakóterület) alkalmazása javasolt.
4. A X. kerület Sárgarózsa utca - Pesti határút melletti lakóterület Lk-2 intenzív területfelhasználása nem illeszkedik a csatlakozó XVI. kerületi Lke-1 területhez.
5. A TSZT Közlekedési infrastruktúra tervlaphoz:
6. A Képviselő-testület az általános lakossági véleménnyel egyezően, mintegy 25 éve nem ért egyet a Körvasútsori körút XVI. kerület területén való nyomvonalvezetésével, és továbbra is fenntartja az eddigi, azt ellenző véleményét.
7. A Gödöllői HÉV vonal melletti P+R parkolók mellett az M0-nál a városhatáron való kialakítása is javasolt, figyelemmel a METRÓ-HÉV összekötés városhatárig történő megvalósítására.

A Képviselő-testület megerősíti korábbi álláspontját, így az egyes területek általa nem kért területfelhasználási változásaiból és egyéb infrastrukturális elemek kialakításából eredő kártalanítás igényét elutasítja, mert azokért a XVI. Kerületi Önkormányzatot a kártalanítási felelősség nem terheli.

A Képviselő-testület felkéri a Polgármestert, hogy a határozatot a Fővárosi Önkormányzatnak küldje meg.

Határidő: 2016. május 26.

Felelős: Kovács Péter polgármester

KOVÁCS PÉTER

Már úgy eredeti, hogy a bizottság befogadott határozati javaslatával, vagy módosítójával együtt, de hát arról már korábban nyilatkoztam ugye. Ezzel ezt a napirendi pontot le tudtam zárni. Soron következik 3-sal jelzett:

NAPIREND: 3. Integrált Városfejlesztési Stratégia (IVS)

1. végrehajtásról szóló beszámoló
2. az IVS kiegészítése

***88/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként nincs hozzáfűznivalóm. Kérdezem, van-e kérdés? Kérdést nem látok. Vélemény, javaslat, avagy hozzászólás? Szatmáry László, gondolom bizottsági elnökként. Parancsoljon.

SZATMÁRY LÁSZLÓ

Igen. A Kerületfejlesztési és Üzemeltetési Bizottság elfogadásra javasolja a tisztelt Képviselő-testületnek a határozati javaslatban foglaltakat. Köszönöm.

KOVÁCS PÉTER

Köszönöm szépen. Varga Ilona képviselő asszony, parancsoljon!

VARGA ILONA

Köszönöm szépen. Itt véletlenül az előzőnél jeleztem, hogy tulajdonképpen, amiért én nem értek egyet a beszámolóval, ami nem azt jelenti, hogy nem a, nem a beszámoló tartalmával, vagyis – hogy mondjam, – alaposságával nem értek egyet, hanem az, hogy kimaradt teljes mértékben az, hogy a, hogy mit tett azért az önkormányzat, hogy helyben biztosítsa a megélhetési feltételeket. Ezt rendkívül fontosnak tartom. Bár előremutató az, hogy az előbb szavaztuk meg azt, hogy az M0-ás mellett változtassuk meg a terület besorolását. Úgyhogy talán reményünk van arra, hogy mégis csak lesz valami. Ezt véleményként. Köszönöm.

KOVÁCS PÉTER

Köszönöm szépen. Erre a véleményre, mivel több hozzászóló nincs, annyit hadd reagáljak, hogy hát egyet, egy nagy dolgot biztos tettünk. Nem engedtük, hogy az Ikarus Ipari Park lakóövezet legyen. Tehát, így lehetőség van arra, hogy munkahelyi terület maradjon a jövőben és ebben én a jövőben is következetes vagyok. Több hozzászólást nem látok, így határozathozatal következik. Az előterjesztés 2. oldalán található I. számú határozati javaslatról döntünk. Szavazzunk! A Képviselő-testület 17 igen, egyhangúlag elfogadta a határozati javaslatot.

H A T Á R O Z A T:

205/2016. (V. 25.) Kt. Budapest Főváros XVI. kerületi Önkormányzat Képviselő-testülete a Budapest Főváros XVI. kerület Integrált Városfejlesztési Stratégiájában megfogalmazott fejlesztési célrendszerében a kerület hosszú távú jövőképét rögzítő célok, úgy mint család és biztonság, egészséges életmód, kertvárosi arculat, kerületi identitás és „az élhető parkvárosi környezet fenntartása – amely szervesen csatlakozik a főváros vérkeringéséhez – helyben biztosítja a megélhetési feltételeket, és kifejezetten hangsúlyt fektet az egészséges életmód és családbarát környezet kialakítására” az átfogó célok végrehajtását szolgáló 2015. évi tevékenységekről szóló beszámolót elfogadja.

Határidő: 2016. május 31.

Felelős: Kovács Péter polgármester

KOVÁCS PÉTER

3. oldalon található II. számú határozati javaslatról döntünk. Szavazzunk! Köszönöm szépen. A Képviselő-testület 17 igen, egyhangúlag elfogadta ezt a határozati javaslatot. Így ezt a napirendi pontot már le is tudtam zárni.

H A T Á R O Z A T:

206/2016. (V. 25.) Kt. Budapest Főváros XVI. kerületi Önkormányzat Képviselő-testülete a Budapest Főváros XVI. kerület Integrált Városfejlesztési Stratégiájának 2.4. Közszolgáltatások 2.4.2. Oktatás-nevelés pontjához a bölcsőde-óvoda bekezdésekhez a következő kiegészítést teszi.

Az első bekezdést követően:

*A kerület lakónépessége 2016. január 1-jén 73254 fő, ebből 0-2 éves gyermekek száma 3701 fő, míg a bölcsődei férőhelyek száma 360. A férőhely hiánya miatt fel nem vett gyermekek száma 2013/14-ben 37, 2014/15-ben 123, 2015/16-ban 48 fő. Új bölcsődei férőhelyek kialakítása szükséges, amely az 5.2.3. Csobaj-bánya környékének rendezése – akcióterületen belül, a Felsőmalom utcai bölcsőde területén lehetséges.”*

A második bekezdést követően:

*„A kerületben 2016. január 1-jén a 3-6 éves gyermekek száma 3162 fő. Az önkormányzati óvodai férőhelyek száma 2713. A férőhely hiánya miatt fel nem vett gyermekek száma 2013/14-ben 148, 2014/15-ben 133 fő. A férőhely hiány csökkentésével új óvodai férőhelyek kialakítása szükséges, amely - az 5.2.3 Csobaj-bánya környékének rendezése akcióterületen belül – a Vágás utcában óvoda férőhely kialakításával, illetve a Baross Gábor utcai és az Ostoros utcai óvodai férőhelyek bővítésével lehetséges.”*

Határidő: 2016. május 31.

Felelős: Kovács Péter polgármester

KOVÁCS PÉTER

Soron következik 4-sel jelzett:

NAPIREND: 4. Javaslat a Budapest Főváros XVI. kerületi Önkormányzat 2015-2019. évi Gazdasági Programjáról szóló 142/2015. (IV. 22.) képviselő-testületi határozatának módosítására

***91/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként nincs hozzáfűznivalóm. Kérdezem, van-e kérdés? Kérdést nem látok. Vélemény, javaslat, avagy hozzászólás? Most erre sincs igény. Határozathozatal következik. Az előterjesztés első oldalán található határozati javaslatról döntünk. Szavazzunk! A Képviselő-testület 17 igen, egyhangúlag elfogadta a határozati javaslatot. Így ezt a napirendi pontot le tudtam zárni.

H A T Á R O Z A T:

207/2016. (V. 25.) Kt. Budapest Főváros XVI. kerületi Önkormányzat Képviselő-testülete a 142/2015. (IV. 22.) határozattal elfogadott, az Önkormányzat 2015-2019. évekre vonatkozó Gazdasági Programját módosítja a következők szerint:

A III.1. Fejlesztési elképzelések felsorolása között a 8. bekezdésben a „**Bővítjük az óvodai férőhelyek** számát. Továbbra sem zárunk be nevelési-oktatási intézményt.” szövegrész helyébe a

**„Bővítjük az óvodai és bölcsődei férőhelyek** számát. Továbbra sem zárunk be nevelési-oktatási intézményt.” szövegrész lép. Ezzel párhuzamosan az 1. sz. melléklet 9. pontjában az „**Óvodai férőhelyek bővítése**” szövegrész helyébe az

„**Óvodai, bölcsődei férőhelyek bővítése**” szövegrész lép.

Határidő: 2016. május 25.

Felelős: Kovács Péter polgármester

KOVÁCS PÉTER

Soron következik 5-sel jelzett:

NAPIREND: 5. Javaslat a Lépésenként Alapítvány támogatására

***89/2016. sz. előterjesztés***

Előterjesztő*:* Dr. Csomor Ervin alpolgármester

KOVÁCS PÉTER

Parancsoljon, Alpolgármester úr! Látom, hogy nincs kiegészítenivalója, hisz a fejét ebbe az irányba ingatta. Kérdezem, van-e kérdés? Ilyen nincsen. Vélemény, javaslat, avagy hozzászólás? Erre sincs most jelentkező. Határozathozatal következik. Az előterjesztés számozatlan, második oldalán található határozati javaslatról döntünk. Szavazzunk! A Képviselő-testület 17 igen, egyhangúlag elfogadta a határozati javaslatot. Így ezt a napirendi pontot le tudtam zárni.

H A T Á R O Z A T:

208/2016. (V. 25.) Kt. Budapest Főváros XVI. kerületi Önkormányzat Képviselő-testülete a Lépesenként Alapítványt (adószám: 18160800-1-42) 100.000,- Ft összeggel támogatja a Jótékonysági Göllesz Est megrendezési költségeihez való hozzájárulás céljából az Önkormányzat 2016. évi költségvetésének 5. melléklet 47. sora, az alpolgármesteri keret terhére.

A támogatás elszámolási határideje: 2016. augusztus 31.

A Képviselő-testület felkéri a Polgármestert a támogatási szerződés aláírására.

Határidő: 2016. június 25.

Felelős: Kovács Péter polgármester

KOVÁCS PÉTER

Mielőtt berekeszteném a rendkívüli ülést, még egyszer megköszönöm mindenkinek, hogy eljött. És el ne felejtsék képviselőtársaim, hogy június 1-jén, jövő héten szerdán, 17 órától az Erzsébet-ligeti Színház Harmónia-termében Közmeghallgatást tartunk. A mai ülést berekesztem.

**kmf.**

|  |  |
| --- | --- |
| **Ancsin László** *jegyző* | **Kovács Péter** *polgármester* |